6.  โครงการในอนาคต

ธนาคารมีการเตรียมความพร้อมและดำเนินการในโครงการสำคัญในอนาคต
โดยเร่งดำเนินการโครงการต่าง ๆ ดังรายละเอียดสรุปได้ ดังนี้

6.1. โครงการพัฒนาธนาคาร

ธนาคารมีแนวทางในการปรับทิศทางการทำงานโดยรวมภายใต้แนวคิด Customer Centricity
the TMB Way
เพื่อกำหนดเป้าหมายให้ลูกค้าเป็นจุดศูนย์กลางในการดำเนินงานทุกอย่างของธนาคาร
อันนำไปสู่การเปลี่ยนแปลงองค์กรครั้งสำคัญเพื่อตอบโจทย์ในการทำให้ลูกค้าพึงพอใจที่ได้รับผลิตภัณฑ์/บริการที่มีคุณภาพและสามารถตอบสนองความต้องการของลูกค้าแต่ละกลุ่มเป้าหมายได้อย่างครบถ้วน
แนวคิดดังกล่าวนำไปสู่โครงการพัฒนาธนาคารหลายโครงการเพื่อสร้างการเปลี่ยนแปลงและนำธนาคารไปสู่เป้าหมายที่วางไว้โดยมี
Core Initiatives สำคัญ สรุปได้ดังนี้

กลุ่มโครงการเพื่อภาพรวมของธนาคาร อันได้แก่
การสร้างภาพลักษณ์ที่สะท้อนถึงการเปลี่ยนแปลงแนวคิดของธนาคาร
ควบคู่กับการสร้างประสบการณ์ในการได้รับบริการที่ดีให้แก่ลูกค้า
โดยมีการกำหนดกลยุทธ์ของการดำเนินธุรกิจแบบกลุ่มซึ่งประกอบด้วยประเภทธุรกิจที่เหมาะสมสำหรับการให้บริการอย่างเต็มรูปแบบของสถาบันการเงิน
และสร้างการร่วมมืออย่างใกล้ชิดกับผู้ถือหุ้นหลักซึ่งเป็นบริษัทชั้นนำอย่าง ING
Groupในการพัฒนาศักยภาพของธนาคารอย่างเต็มที่

กลุ่มโครงการเพื่อธุรกิจและการให้บริการ อันได้แก่
การขยายสาขาและพัฒนารูปแบบการให้บริการของสาขาให้มีประสิทธิภาพและตอบสนองความต้องการของลูกค้าอย่างดีที่สุด
นอกจากนั้น
ยังมีการแบ่งแยกสายงานธุรกิจตามกลุ่มลูกค้าอย่างชัดเจนและมีการศึกษาความต้องการของลูกค้าแต่ละกลุ่มจนเกิดความเข้าใจที่ลึกซึ้ง
เพื่อนำมาพัฒนาผลิตภัณฑ์และบริการของธนาคารให้ตอบสนองความต้องการเหล่านั้นได้อย่างครบถ้วนผ่านช่องทางการให้บริการรูปแบบต่าง
ๆ อย่างเหมาะสมและสะดวกสบาย โดยพัฒนาร่วมกับทักษะการวิเคราะห์ความเสี่ยงด้านต่าง ๆ
ของพนักงานที่เกี่ยวข้องเพื่อสร้างการเติบโตอย่างยั่งยืนของธนาคาร

กลุ่มโครงการเพื่อพื้นฐานที่ยั่งยืน อันได้แก่
การปรับเปลี่ยนโครงสร้างองค์กรให้เอื้ออำนวยต่อการพัฒนาวัฒนธรรมองค์กรที่มุ่งเน้นผลการปฏิบัติงานซึ่งมีการวัดผลอย่างเป็นธรรมและโปร่งใส
การปรับเปลี่ยนกระบวนการปฏิบัติงานในลักษณะ End-To-End Process
รวมถึงการมุ่งพัฒนาศักยภาพด้านต่าง ๆ ของพนักงานอย่างต่อเนื่อง
โดยให้พนักงานทุกระดับมีโอกาสทำงานที่ถนัดและเป็นกำลังสำคัญในการสร้างความเปลี่ยนแปลงในองค์กร
เพื่อสร้างความภาคภูมิใจและผูกพันต่อธนาคาร นอกจากนี้
ยังรวมถึงการพัฒนาระบบข้อมูลและระบบบัญชีที่สอดคล้องและเอื้อต่อการเติบโตของธนาคาร

6.2 โครงการเสริมสร้างภาพลักษณ์

ธนาคารมุ่งในการสร้างภาพลักษณ์
เพื่อให้ผู้ใช้บริการรับรู้ถึงการเปลี่ยนแปลงการให้บริการของธนาคาร โดยเน้นถึงความเป็น
Understanding Partner
ที่สามารถให้บริการอย่างรวดเร็วพร้อมไปกับผลิตภัณฑ์ที่ทันสมัย เพื่อตอบสนองความต้องการของลูกค้าแต่ละกลุ่มได้อย่างตรงตามความต้องการ
ทั้งนี้ ธนาคารได้จัดกิจกรรม
และจัดทำสื่อโฆษณาเพื่อเสริมสร้างภาพลักษณ์ของธนาคารกับกลุ่มลูกค้าและสาธารณชน
โดยเน้นที่ทั้งองค์กรและผลิตภัณฑ์ทางการเงินที่ธนาคารนำเสนอต่อลูกค้า เพื่อสร้างภาพลักษณ์ที่ดี
ตลอดจนความน่าเชื่อถือและมั่นใจในผลิตภัณฑ์และบริการของธนาคาร

6.3. โครงการพัฒนาโครงสร้างพื้นฐานด้านเทคโนโลยีและระบบงาน

ธนาคารได้ดำเนินการพัฒนาโครงสร้างพื้นฐานด้านเทคโนโลยีอย่างต่อเนื่อง
เพื่อเพิ่มขีดความสามารถในการแข่งขัน และให้สามารถรองรับความต้องการของลูกค้า
และสนับสนุนการให้บริการใหม่แก่ลูกค้าอย่างมีประสิทธิภาพมากขึ้น โดยมีโครงการหลัก ๆ ในปี
2552 ที่สำคัญดังนี้

  1.
  ใช้เทคโนโลยีช่วยในการปรับปรุงและเพิ่มประสิทธิภาพขบวนการทางธุรกิจและการให้บริการลูกค้า
  ลดการทำงานที่ซ้ำซ้อน พร้อมทั้งลดความเสี่ยงและต้นทุนจากการดำเนินงาน
  โดยใช้ประโยชน์จากสถาปัตยกรรมและระบบโครงสร้างทางเทคโนโลยีพื้นฐานหลักที่มีประสิทธิภาพสูงของธนาคาร
  (ECM, ESB, SOA)

  2. จัดทำระบบ Wealth Management
  เพื่อเพิ่มศักยภาพทางด้านผลิตภัณฑ์และบริการที่หลากหลาย ตามแนวทางUniversal Banking
  ของธนาคาร

  3. ขยายขอบเขตบริการของระบบ Cash Management
  เพื่อให้การบริหารจัดการด้านการเงินของลูกค้าระดับองค์กรมีประสิทธิภาพและครบวงจร

6.4. โครงการพัฒนาบุคลากรและระบบการบริหารผลการปฏิบัติงาน

ธนาคารมุ่งให้ความสำคัญกับการพัฒนาพนักงาน เพื่อเพิ่มทักษะในการปฏิบัติงานแสวงหาความรู้ใหม่ ๆ
โดยอาศัยการอบรมในห้องเรียน การเรียนรู้ด้วยตนเองผ่านสื่อประเภทต่าง ๆ (โดยเฉพาะ
E-Learning) และการศึกษาค้นคว้าจากฐานข้อมูล Knowledge Base ของธนาคาร โดยในปี
2551
ธนาคารมุ่งเน้นการพัฒนาทักษะและความเชี่ยวชาญในด้านผลิตภัณฑ์ของธนาคารและการให้บริการที่มีคุณภาพเพื่อให้พนักงานสามารถเสนอขายผลิตภัณฑ์และบริการที่หลากหลายให้แก่ลูกค้ากลุ่มเป้าหมายได้

นอกจากนั้น ในปี 2552
ธนาคารจะมุ่งเน้นการพัฒนาทักษะด้านการขายและทักษะด้านการบริหารจัดการให้กับผู้บริหารระดับกลางที่มีศักยภาพเพื่อเตรียมพร้อมในการรับภาระหน้าที่ความรับผิดชอบในระดับที่สูงขึ้น
ซึ่งเป็นส่วนหนึ่งของโครงการ Talent Management และ Succession Plan

ธนาคารได้นำระบบการบริหารผลการปฏิบัติงานและระบบผลตอบแทนที่คำนึงถึงผลการดำเนินงานตามเป้าหมายเป็นหลัก
(Performance Management) มาใช้ในการวัดผลการดำเนินงานของผู้บริหารระดับสูงนับตั้งแต่ปี
2548 และในปี 2549 ธนาคารได้จัดทำแผนแม่บทการวัดผลการปฏิบัติงานขึ้น
เพื่อที่จะพัฒนาและนำระบบการบริหารการปฏิบัติงานดังกล่าวมาใช้อย่างครอบคลุมทั่วทั้งองค์กรต่อไปในอนาคต
โดยในปี 2550
ระบบการวัดผลการปฏิบัติงานตามเป้าหมายได้เริ่มนำมาใช้กับระดับผู้บริหารระดับกลางและจะนำมาใช้กับผู้บริหารในระดับต้นต่อไป
เพื่อให้เกิดการบริหารและจัดการบุคลากรอย่างมีประสิทธิผลและมีประสิทธิภาพสูงสุด และในปี 2551
ธนาคารมุ่งเน้นการบริหารผลการปฏิบัติงานที่นำไปสู่การพัฒนาศักยภาพของพนักงานธนาคารและมีการบริหารระบบผลตอบแทนโดยคำนึงถึงผลการดำเนินงานที่ทำได้ตามเป้าหมายเป็นหลัก
ซึ่งในปี 2552 ธนาคารจะพัฒนาระบบการประเมินผลงานของพนักงานให้เป็นแบบ Online
เพื่อความถูกต้อง รวดเร็ว
และจะนำไปสู่การบริหารระบบผลตอบแทนที่คำนึงถึงผลการปฏิบัติงานเน้นผลการปฏิบัติงานให้บรรลุเป้าหมายเป็นสำคัญ